El Govern ha traslladat a la policia, tant l´informe dels banders com el del ministeri de Medi ambient, arran de la intervenció al parc de Naturlàndia quan un ós es va escapar del seu recinte i va ser abatut per un treballador. La policia farà una investigació dels fets per determinar si se'n deriva cap responsabilitat penal. Arran dels fets s´ha obert un expedient administratiu al parc i s´han imposat unes mesures a complir per poder reobrir-lo.



La ministra de Medi Ambient, Agricultura i Sostenibiliat ha detallat que "s'ha de procedir al formigonat de tot el lateral de la tanca perimetral. S'ha de procedir, també, a disposar de certificats, com un certificat d'un organisme de control que pugui validar el funcionament de la tanca elèctrica". També s'ha demanat "un certificat conforme els arbres de la instal·lació estaven en bon estat, per evitar que si els óssos pugen als arbres puguin trencar-se i malmetre la tanca". I finalment "s'ha demanat que es retirin les ovelles del parc per evitar que els animals s'esverin.



L'informe determina que els animals han anat descalçant els daus de formigó que aguantaven els pals de suport de la barrera elèctrica i que, per tant, no es pot determinar si la barrera funcionava de manera continuada. A més, considera que hi ha una manca de manteniment del tancat i assenyala un incompliment pel que fa a les comprovacions de l'estat dels tancats.



"El parc s'obrirà quan totes les mesures estiguin implementades", assegura Calvó, independentment del temps que es trigui. La ministra ha insistit que el Govern comprovarà que així sigui.



El parc d'animals de Naturlàndia romandrà tancat fins que no es compleixin les mesures detallades en l'informe i es presentin els corresponents certificats que garanteixen la seguretat de la instal·lació.



Informa: Hèctor Romance

Imatges: Marta Paixà